b'\n_START_ARTICLE_\nOtok\n_START_PARAGRAPH_\nOtok je del kopnega sveta, obdan z vodo. V \xc5\xa1ir\xc5\xa1em pomenu besede so tudi kopna, ki jih imenujemo z izrazom celina, otoki, vendar je poimenovanje \xc2\xbbcelina\xc2\xab\xc2\xa0za ta ozemlja tradicionalno in se jih ne obravnava kot otoke. Enotna velikostna ali druga\xc4\x8dna meja med otokom in celino ne obstaja, \xc4\x8deprav je najmanj\xc5\xa1a celina (Avstralija) zares mnogo ve\xc4\x8dja od najve\xc4\x8djega otoka (Grenlandije). Oto\xc4\x8dje (s tujko arhipelag) je skupina geografsko ali geolo\xc5\xa1ko povezanih otokov._NEWLINE_Lo\xc4\x8dimo dva glavna tipa otokov: kontinentalne in oceanske. Prvi le\xc5\xbeijo na kontinentalnih policah bli\xc5\xbenjih celin, tak\xc5\xa1ni so Velika Britanija, Irska, Sumatra, Borneo idr. Oceanski otoki nimajo povezave s kontinentalnimi policami in so v veliki ve\xc4\x8dini ognjeni\xc5\xa1kega izvora - tak\xc5\xa1ni so na primer Havaji in Aleuti. Posebna primera oceanskih otokov sta tektonski otoki in atoli. Tektonski otoki nastanejo, kjer se je zaradi premikanja in narivanja tektonskih plo\xc5\xa1\xc4\x8d dno dvignilo nad gladino. Atol je nekdanji vulkanski otok, okrog katerega so zrasli koralni grebeni. Otok se je po\xc4\x8dasi ugreznil pod gladino, korale pa so zrasle do gladine, zato ima atol obro\xc4\x8dasto obliko z laguno v sredini.\n_START_SECTION_\nOtoki v Sloveniji\n_START_PARAGRAPH_\nSlovenija nima otokov v morju, na sladkih vodah pa ima nekaj manj\xc5\xa1ih otokov. Edini otok na jezerih je Blejski otok, ki le\xc5\xbei sredi Blejskega jezera. _NEWLINE_Na Dravi tik nad Mariborom pod istoimensko hidroelektrarno je naravni re\xc4\x8dni otok \xe2\x80\x93 Mariborski otok, na njem je \xc5\xbee od leta 1927 kopali\xc5\xa1\xc4\x8de. _NEWLINE_Na reki Krki sta dva umetna otoka: Oto\xc4\x8dec z gradom (pri Novem mestu), ter edini stalno naseljeni slovenski otok Kostanjevica na Krki._NEWLINE_Do 19. stoletja je tudi Koper le\xc5\xbeal na otoku, ki se je pozneje povezal s kopnim. Prav tako je na otoku v\xc4\x8dasih le\xc5\xbeala tudi Izola (Isola pomeni v italijan\xc5\xa1\xc4\x8dini otok)._NEWLINE_V Sloveniji je tudi podzemni otok. Nahaja se na potoku Farov\xc5\xa1\xc4\x8dica v Kri\xc5\xbeni jami.'